പൈതല്മലയും പാലക്കയംതട്ടും ടൂറിസം സര്ക്യൂട്ടിലേക്ക് കണ്ണൂര്: ജില്ലയിലെ പൈതല്മലയും പാലക്കയംതട്ടും ഉത്തരമലബാറിലെ പ്രധാന ടൂറിസം സര്ക്യൂട്ടായി വികസിപ്പിക്കുമെന്ന് മന്ത്രി മുഹമ്മദ് റിയാസ് അറിയിച്ചു. ഇതുസംബന്ധിച്ച് ജോണ് ബ്രിട്ടാസ് എം.പി നല്കിയ നിര്ദ്ദേശങ്ങളെ മുന്നിര്ത്തിയുള്ള ചര്ച്ചയിലാണ് ഈ സുപ്രധാന തീരുമാനം ഉണ്ടായത്. പൈതല്മല വിനോദസഞ്ചാര കേന്ദ്രമായി അംഗീകരിച്ചിട്ട് നാലു പതിറ്റാണ്ട് കഴിഞ്ഞു. കൊവിഡിന് മുമ്ബ് പ്രതിമാസം അമ്ബതിനായിരത്തോളം ടൂറിസ്റ്റുകള് ഇവിടം സന്ദര്ശിച്ചിരുന്നു. എന്നാല് ആവശ്യമായ സൗകര്യങ്ങളും സംവിധാനങ്ങളും ഇല്ലാത്തത് ഈ കേന്ദ്രത്തിനു വലിയ തിരിച്ചടിയാണ്. പൈതല്മലയില് നിന്ന് 15 കിലോമീറ്റര് മാറി സ്ഥിതി ചെയ്യുന്ന പാലക്കയംതട്ട് മറ്റൊരു സുപ്രധാന ടൂറിസ്റ്റ് കേന്ദ്രമാണ്. പൈതല്മലയില് പ്രധാന ട്രക്കിംഗ് കേന്ദ്രമാണ് പൈതല്മല. മലയുടെ താഴ്വാരത്തിലാണ് ഏഴരക്കുണ്ട് വെള്ളച്ചാട്ടം. സ്വാഭാവിക വനത്തിന് കോട്ടം തട്ടാതെ പദ്ധതി തയ്യാറാക്കുമെന്ന് മന്ത്രി പറഞ്ഞു. ഇതുസംബന്ധിച്ച് ജോണ് ബ്രിട്ടാസിന്റെ മുന്കൈയില് വനംവകുപ്പ് മന്ത്രി എ.കെ ശശീന്ദ്രനുമായി പ്രാഥമിക ചര്ച്ചകള് പൂര്ത്തിയായതായും അദ്ദേഹം കൂട്ടിചേര്ത്തു. മരങ്ങള്ക്ക് മുകളിലൂടെ നടന്ന് പോകുന്ന അനുഭവം ഉണ്ടാക്കാന് കഴിയുന്ന ട്രക്കിംഗ് പാത്ത് വേകള്, റോപ്പ് വെ, ടി ഹട്ടുകള്, ടെന്റുകള്, വാച്ച് ടവര്, വി.വി.ഐ.പി മീറ്റിംഗ് ഹാളുകള് തുടങ്ങിയവയാണ് പൈതല്മലയില് പ്രാഥമികമായി ആലോചിക്കുന്ന സൗകര്യങ്ങള്. പാലക്കയം തട്ടില് പാലക്കയം തട്ടിലേക്കുള്ള റോഡുകള് പുനര്നിര്മ്മിക്കുന്ന കാര്യം പരിഗണിക്കുമെന്ന് മന്ത്രി പറഞ്ഞു. മഴക്കാല ടൂറിസം പ്രോത്സാഹിപ്പിക്കുന്നതിനായി റൈന് ഹട്ടുകള്, കേബില് കാര് പദ്ധതി, വിനോദസഞ്ചാരികള്ക്ക് താമസിക്കാനുള്ള ഹട്ടുകള്, ടവറുകള്, തുടങ്ങിയവയാണ് പാലക്കയം തട്ടില് കൊണ്ടുവരാന് ഉദ്ദേശിക്കുന്നത്. വൈദ്യുതി ശുദ്ധജല ലഭ്യതാ പ്രശ്നങ്ങള് പരിഹരിക്കുക, സുരക്ഷാ വേലികള് സ്ഥാപിക്കുക, ലൈറ്റിംഗ് സംവിധാനം ഏര്പ്പെടുത്തുക, സോളാര് സംവിധാനം സ്ഥാപിക്കുക എന്നിങ്ങനെയുള്ള അനുബന്ധ ജോലികളും പദ്ധതിയുടെ ഭാഗമായി ഏറ്റെടുക്കും. സര്ക്ക്യൂട്ട് പൂര്ത്തിയാകുമ്ബോള് ഉത്തരമലബാറിലെ പ്രധാന ടൂറിസ്റ്റ് കേന്ദ്രങ്ങളായി പൈതല്മലയും പാലക്കയം തട്ടും മാറും. കണ്ണൂര് വിമാനത്താവളത്തില് നിന്നും ഒന്നര മണിക്കൂര് യാത്ര മാത്രമേ ഈ സ്ഥലങ്ങളിലേക്കുള്ളൂ എന്നതുകൊണ്ട് ആഭ്യന്തര വിദേശ ടൂറിസ്റ്റുകളുടെ ഇഷ്ട കേന്ദ്രമായി ഇവയെ മാറ്റിയെടുക്കാന് കഴിയും പി. എ. മുഹമ്മദ് റിയാസ്, ടൂറിസം മന്ത്രി